ജമ്മു വിമാനത്താവളം വിപുലീകരിക്കും ഓരോ ജില്ലയിലേക്കും ഹെലികോപ്റ്റര് സേവനം രണ്ടു വര്ഷത്തിനുള്ളില് മെട്രോ വികസനം ഉറപ്പു നല്കി അമിത് ഷാ ഭീകരതയും വിവേചനവും വെച്ചുപൊറുപ്പിക്കില്ലെന്നും കേന്ദ്ര ആഭ്യന്തര മന്ത്രി ശ്രീനഗര്: ജമ്മു കശ്മീരിന്റെ വികസനം ഉറപ്പു നല്കി കേന്ദ്ര ആഭ്യന്തരമന്ത്രി അമിത് ഷാ. അടുത്ത രണ്ട് വര്ഷത്തിനുള്ളില് ജമ്മു നഗരത്തിലും ശ്രീനഗറിലും മെട്രോ സര്വീസ് ആരംഭിക്കുമെന്ന് അമിത് ഷാ അറിയിച്ചു. മൂന്ന് ദിവസത്തെ ജമ്മു കശ്മീര് സന്ദര്ശനത്തിനെത്തിയ ഷാ ഭഗവതി നഗറില് നടന്ന റാലിയില് സംസാരിക്കുകയായിരുന്നു. 2019 ഓഗസ്റ്റില് 370ാം വകുപ്പ് റദ്ദാക്കിയതിനുശേഷം ഇതാദ്യമായാണ് അമിത് ഷാ ജമ്മു കശ്മീരില് എത്തിയത്. റാലിയില് ജമ്മുവും കശ്മീരും വിഭജിച്ച് കേന്ദ്രഭരണ പ്രദേശങ്ങളാക്കിയതിനുശേഷമുള്ള വികസന പ്രവര്ത്തനങ്ങളെക്കുറിച്ചാണ് അമിത് ഷാ കൂടുതലും സംസാരിച്ചത്. ജമ്മു വിമാനത്താവളം വിപുലീകരിക്കും, ജമ്മു കശ്മീരിലെ ഓരോ ജില്ലകളിലേക്കും ഹെലികോപ്റ്റര് സേവനങ്ങള് ഉറപ്പാക്കും തുടങ്ങിയ വാഗ്ദാനങ്ങള് അദ്ദേഹം റാലിയില് നല്കി. ജമ്മു കശ്മീരിനെ ഇല്ലാതാക്കുന്ന ഭീകരതയും സാധാരണക്കാര്ക്ക് നേരെയുള്ള ആക്രമണവും അസാനിപ്പിക്കുമെന്ന് അമിത് ഷാ പറഞ്ഞു. കേന്ദ്ര ഭരണപ്രദേശം ഇന്ന് വികസനക്കുതിപ്പിലാണ്. ജമ്മു കശ്മീരിനെ അതില് നിന്ന് ആര്ക്കും പിന്തിരിപ്പിക്കാന് സാധിക്കില്ലെന്നും അമിത് ഷാ പറഞ്ഞു. ജമ്മു കശ്മീരിലെ ജനങ്ങളുടെ സുരക്ഷയെ പറ്റിയുള്ള ചോദ്യങ്ങളാണ് ഇപ്പോള് ഉയരുന്നത്. 2004 നും 2014 നും ഇടയ്ക്ക് 2081 ആളുകള്ക്കാണ് ഭീകരാക്രമണങ്ങളില് ജീവന് നഷ്ടമായത്. പ്രതി വര്ഷം 208 പേരാണ് ഇവിടെ മരിച്ചത്. 2014 മുതല് 2021 സെപ്റ്റംബര് വരെ 239 സാധാരണക്കാരും കൊല്ലപ്പെട്ടു. ആക്രമണങ്ങളുടെയും കൊലപാതകങ്ങളുടെയും എണ്ണം കുറഞ്ഞതില് സര്ക്കാരിന് സംതൃപ്തി ഇല്ലെന്നും താഴ്വരയില് നിന്നും ഭീകര പ്രവര്ത്തനത്തെയും വിഘടന വാദത്തേയും പൂര്ണമായും തുടച്ചു നീക്കാനുള്ള ശ്രമങ്ങളാണ് നടക്കുന്നത് എന്നും അമിത് ഷാ വ്യക്തമാക്കി. മാതാ വൈഷ്ണോ ദേവിയുടേയും രാജ്യത്തിന് വേണ്ടി ജീവന് ത്യജിച്ച ശ്യാമ പ്രസാദ് മുഖര്ജിയുടേയും മണ്ണാണ് ജമ്മു കശ്മീര്. അവിടുത്തെ ജനജീവിതത്തിന്റെ സമാധാനം നശിപ്പിക്കാന് സമ്മതിക്കില്ല. ജനങ്ങളോട് അനീതി കാണിക്കേണ്ട സമയം അവസാനിച്ചുവെന്നും ഇനി അക്രമം കാണിക്കാന് ആര്ക്കും കഴിയില്ലെന്ന് ഓര്മ്മിപ്പിക്കാന് കൂടിയാണ് താന് വന്നത് എന്നും ആഭ്യന്തര മന്ത്രി പറഞ്ഞു. കശ്മീരിന്റെ വികസനത്തിന് യുവാക്കളുടെ പൂര്ണപിന്തുണ കൂടിയുണ്ടെങ്കില് തീവ്രവാദത്തെ തുടച്ചു നീക്കാന് സാധിക്കുമെന്നും അമിത് ഷാ വ്യക്തമാക്കി. ജമ്മു കശ്മീരിന് അമിതാധികാരം നല്കിയിരുന്ന ആര്ട്ടിക്കിള് 370 റദ്ദാക്കിയതിന് പിന്നാലെ പ്രദേശത്ത് ഉണ്ടായ വിസനങ്ങളെക്കുറിച്ചും അമിത് ഷാ ചൂണ്ടിക്കാട്ടി. 12,000 കോടിയുടെ നിക്ഷേപമാണ് നിലവില് ജമ്മു കശ്മീരിന് ലഭിച്ചിരിക്കുന്നത്. 2022 ഓടെ 51,000 കോടി നിക്ഷേപം ലഭിക്കുമെന്നാണ് സര്ക്കാര് ലക്ഷ്യമിടുന്നത്. കേന്ദ്ര സര്ക്കാര് പുതിയ വ്യാവസായിക നയങ്ങള് പുറത്തിറക്കിയപ്പോള് കശ്മീരിലെ പ്രദേശിക പാര്ട്ടികള് കളിയാക്കുകയാണ് ചെയ്തത്. ആരാണ് ഇവിടെ നിക്ഷേപിക്കാനായി വരിക എന്നും അവര് ചോദിച്ചിരുന്നു. എന്നാല് കേന്ദ്ര ഭരണ പ്രദേശത്ത് ഇന്ന് 12,000 കോടിയുടെ നിക്ഷേപമാണ് നടന്നിരിക്കുന്നത് എന്നും ഇത് കൂടുതല് ആളുകള്ക്ക് തൊഴിലവസരങ്ങള് നേടിക്കൊടുക്കുമെന്നും അദ്ദേഹം പറഞ്ഞു. വികസനത്തെ തടഞ്ഞുനിര്ത്താന് ആര്ക്കും സാധിക്കില്ല. ജമ്മു കശ്മീരില് അത് തുടങ്ങിക്കഴിഞ്ഞു. ഇത് ക്ഷേത്രങ്ങളുടെ ഭൂമിയാണ്. മാതാ വൈഷ്ണോ ദേവിയുടെ, പ്രേം നാഥ് ധോഗ്രയുടെ, ത്യാഗിയായ ശ്യാമ പ്രസാദ് മുഖര്ജിയുടെ ഭൂമിയാണ്. ജമ്മു കശ്മീരിലെ ജനങ്ങളുടെ സമാധാനം തകര്ക്കാന് ശ്രമിക്കുന്നവരെ ജയിപ്പിക്കില്ലഅമിത് ഷാ പറഞ്ഞു. 370ാം വകുപ്പ് റദ്ദാക്കായതോടെ വാല്മീകി വിഭാഗക്കാരോടും വടക്കന് പാക്കിസ്ഥാനില് നിന്നുള്ള അഭയാര്ഥികളോടുമുള്ള വിവേചനം ഇല്ലാതെയായി. മിനിമം വേതനം ജമ്മു കശ്മീരില് നടപ്പിലാക്കാനും സാധിച്ചു. നിലവില് 12,000 കോടിയിലേറെ രൂപ ജമ്മു കശ്മീരില് നിക്ഷേപിച്ചു കഴിഞ്ഞു. 2022 ഓടെ 51,000 കോടിയുടെ നിക്ഷേപമാണ് കേന്ദ്ര സര്ക്കാര് ജമ്മു കശ്മീരില് ഉദ്ദേശിക്കുന്നത്. ജമ്മു കശ്മീരിലെ യുവാക്കളും വികസനത്തോടൊപ്പം ചേരുകയാണെങ്കില് തീവ്രവാദികള് പരാജയപ്പെടുമെന്നും അമിത് ഷാ കൂട്ടിച്ചേര്ത്തു. Stories you may Like